Title: ประกาศกองทัพบก ฉบับที่ 2/2557 เรื่อง การจัดตั้งกองอำนวยการรักษาความสงบเรียบร้อย (กอ.รส.)

ประกาศกองทัพบก

ประกาศกองทัพบก
ฉบับที่ ๒/๒๕๕๗
เรื่อง
การจัดตั้งกองอำนวยการรักษาความสงบเรียบร้อย (กอ.รส.)[๑]

ตามที่ได้มีการประกาศใช้พระราชบัญญัติกฎอัยการศึก
ในทุกท้องที่ของประเทศ ตั้งแต่วันที่ ๒๐ พฤษภาคม พุทธศักราช ๒๕๕๗ ไปแล้วนั้น

เพื่อให้มาตรการรักษาความสงบเรียบร้อย และการดูแลความปลอดภัยในชีวิตและทรัพย์สินให้แก่ประชาชนทุกกลุ่มทุกฝ่าย
เป็นไปด้วยความเรียบร้อย โดยอาศัยอำนาจตามความในมาตรา ๒ และมาตรา ๖
แห่งพระราชบัญญัติกฎอัยการศึก พุทธศักราช ๒๔๕๗ และที่แก้ไขเพิ่มเติม
จึงให้ดำเนินการ ดังนี้

๑.  จัดตั้งกองอำนวยการรักษาความสงบเรียบร้อย
(กอ.รส.) ดังนี้
๑.๑ ผู้บัญชาการทหารบก เป็น
ผู้อำนวยการ รักษาความสงบเรียบร้อย (ผอ.รส.)
๑.๒ ให้ กอ.รส. มีหน้าที่ความรับผิดชอบดังนี้
๑.๒.๑ ป้องกัน ระงับ ยับยั้ง
และแก้ไขสถานการณ์ที่ส่งผลกระทบต่อความสงบ เรียบร้อย และความมั่นคงของประเทศ
ในทุกท้องที่ของประเทศ
๑.๒.๒ มีอำนาจบังคับใช้กฎหมายทุกมาตราใน พระราชบัญญัติกฎอัยการศึก พุทธศักราช
๒๔๕๗ และที่แก้ไขเพิ่มเติม
เพื่อให้การรักษาความสงบเรียบร้อยเป็นไปอย่างมีประสิทธิภาพและนำความสงบสุขกลับคืนสู่ประชาชนทุกกลุ่มทุกฝ่ายโดยเร็ว
๑.๒.๓ มีอำนาจในการเชิญบุคคลมารายงานตัวต่อเจ้าหน้าที่
หรือมาให้ถ้อยคำ หรือส่งมอบเอกสาร หรือหลักฐานใด
เพื่อประโยชน์ในการรักษาความสงบเรียบร้อยในพื้นที่รับผิดชอบได้

๒.  ให้หน่วยเกี่ยวข้องดำเนินการดังนี้
๒.๑ ศูนย์อำนวยการรักษาความสงบเรียบร้อย (ศอ.รส.)
ที่จัดตั้งขึ้นตามประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร
ลงวันที่ ๒๘ เมษายน พุทธศักราช ๒๕๕๗ ยุติการปฏิบัติหน้าที่ ตั้งแต่ ๒๐ พฤษภาคม
พุทธศักราช ๒๕๕๗ เวลา ๐๓๐๐ และให้กำลังของหน่วยต่าง ๆ ตามโครงสร้างการจัด ของ
ศอ.รส. (เว้น กำลังของกองทัพบก กองทัพเรือ และกองทัพอากาศ) เคลื่อนย้ายกลับที่ตั้ง
เพื่อไปปฏิบัติภารกิจตามปกติของแต่ละหน่วย
๒.๒ ให้กองอำนวยการรักษาความมั่นคงภายในราชอาณาจักร
สำนักงานตำรวจแห่งชาติ กองทัพบก กองทัพเรือ กองทัพอากาศ กระทรวงมหาดไทย
และส่วนราชการที่เกี่ยวข้อง ส่งมอบกำลังในอัตราให้ขึ้นควบคุมทางยุทธการกับ กอ.รส.
เมื่อได้รับคำสั่ง เพื่อให้การรักษาความสงบเรียบร้อยเป็นไปอย่างมีประสิทธิภาพ
และนำความสงบสุขกลับคืนสู่ประชาชนทุกกลุ่มทุกฝ่ายโดยเร็ว

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๒๐ พฤษภาคม พุทธศักราช ๒๕๕๗
พลเอก
ประยุทธ์  จันทร์โอชา
ผู้บัญชาการทหารบก

ปริยานุช/ผู้จัดทำ
๙ มิถุนายน
๒๕๕๗

นุสรา/ผู้ตรวจ
๑๗ มิถุนายน
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๙๗ ง/หน้า ๒/๔ มิถุนายน ๒๕๕๗